Predkladacia správa

	Ministerstvo hospodárstva SR predkladá materiál „Informácia o priebehu previerky obchodnej politiky Slovenskej republiky vo Svetovej obchodnej organizácii konanej v dňoch 21. a 23. novembra 2001 v Ženeve“.

	Predloženie a prerokovanie obchodnej politiky SR je v súlade s povinnosťami vyplývajúcimi z  členstva SR vo  Svetovej obchodnej organizácii, ktoré stanovujú pre krajiny s prechodnou ekonomikou, akou je z pohľadu WTO aj slovenská ekonomika, predkladať prehľad o obchodnej politike každých šesť rokov. 

Rokovanie sa uskutočnilo na základe dvoch základných dokumentov a to Prehľadu obchodnej politiky SR, ktorú vypracoval Sekretariát Svetovej obchodnej organizácie na základe podkladov získaných zo stretnutí expertov WTO s expertmi rezortov štátnej správy v máji 2001 a Správy vlády SR v rámci previerky obchodnej politiky vo Svetovej obchodnej organizácii, ktorá bola schválená vládou SR dňa 19. septembra 2001. Obidve predmetné správy boli počas mesiaca október cirkulované v troch svetových jazykoch pre všetky členské krajiny WTO.

Slovenskú delegáciu zloženú zo zástupcov MH SR, MF SR, MP SR, MZV SR, MDPT SR Protimonopolného úradu, Úradu pre verejné obstarávanie, Úradu priemyselného vlastníctva, Úradu pre normalizáciu, metrológiu a skúšobníctvo SR, Národnej banky Slovenska, Eximbanky a Colného riaditeľstva SR viedol štátny tajomník MH SR P. Brňo.

	Samotná previerka prebehla v dvoch krokoch. Prvý deň bol vyčlenený pre úvodné vystúpenie vedúceho delegácie SR, ktoré bolo zamerané predovšetkým na zvýraznenie dosiahnutého pokroku v jednotlivých oblastiach ekonomiky a obchodu, ktorý SR dosiahla od roku 1995, tzn. posledného predloženia prehľadu obchodnej politiky SR, príspevok diskutanta Claesa Ljungdahla – zástupcu stáleho predstaviteľa Švédska pri WTO, ktorý sa okrem  pozitívneho hodnotenia hospodárskeho vývoja SR, integračných aktivít SR, privatizácie a štrukturálnych reforiem uskutočnených SR zmienil aj o pretrvávajúcich negatívach, ktorými sú najmä korupcia, vysoká miera nezamestnanosti a nízky príliv zahraničných investícií v porovnaní s ostatnými krajinami, a vystúpenia jednotlivých členských krajín WTO. Druhý deň bol venovaný odpovediam SR na otázky, ktoré jednak obdržala v písomnej forme pred zasadaním a otázkam, ktoré boli položené ústne počas prvého dňa previerky. 

Závery Orgánu WTO pre prehľady obchodných politík na základe predložených dokumentov ako aj pozícií prezentovaných jednotlivými členskými krajinami WTO v rámci diskusie, ktoré boli v závere zasadnutia prednesené predsedajúcim, jednoznačne vyjadrili pozitívne hodnotenie obchodnej politiky SR a dosiahnutý pokrok v procese transformácie ekonomiky od posledného prehľadu obchodnej politiky v roku 1995 (najmä v oblasti liberalizácie obchodu a investícií), v posilňovaní celkového inštitucionálneho a legislatívneho rámca, revitalizácie štrukturálnych reforiem, zväčšenie transparentnosti a otvorenie procesu privatizácie.

	Predkladaný materiál nemá finančný, ekonomický a enviromentálny vplyv, ani vplyv na zamestnanosť.